BESLUTNING(1)

om situationen i Angola

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

- der henviser til sine tidligere beslutninger om Angola,

- der henviser til EU's erklæring af 28. december 1998,

- der henviser til FN's Sikkerhedsråds relevante resolutioner om Angola,

A. der beklager, at Jonas Savimbis UNITA-styrker i december 1998 genoptog kamphandlinger i Angola, hvilket er en alvorlig trussel mod freden og den nationale forsoning i landet,

B. der henviser til, at Savimbi og hans styrker har hovedansvaret for dette alvorlige tilbageslag i fredsprocessen, idet han ikke har gennemført nogen demilitarisering af sine styrker eller fremmet en udbygning af statsforvaltningen og har udvist foragt for Sikkerhedsrådets og det internationale samfunds presserende krav,

C. der henviser til, at det eneste håb om en varig fred i Angola ligger i en politisk løsning gennem fuldstændig og betingelsesløs gennemførelse af Lusaka-protokollen og de relevante resolutioner fra FN's Sikkerhedsråd,

D. der kraftigt tilslutter sig kravet fra FN's Sikkerhedsråd om, at UNITA øjeblikkeligt og betingelsesløst opfylder sine forpligtelser og støtter en fuldstændig og omgående gennemførelse af de foranstaltninger over for UNITA, der er indeholdt i FN's Sikkerhedsråds resolution nr. 864 af 15. september 1993, nr. 1127 af 28. august 1997, nr. 1173 af 12. juni 1998 og nr. 1229 af 26. februar 1999, navnlig for så vidt angår våben og diamanter,

E. der er foruroliget over den forværrede menneskerettighedssituation i Angola som følge af det voksende antal flygtninge fra de kamphærgede områder,

F. der beklager nedskydningen den 26. december 1998 og den 2. januar 1999 af to FN-transportfly i nærheden af byen Huambo, der er besat af Savimbis UNITA-tropper,

G. der beklager, at FN's observatørdelegation (MONUA) for nylig har trukket sig ud af Angola,

H. der henviser til, at den angolanske befolkning lever i yderste fattigdom trods landets rigelige naturressourcer, som bruges til at finansiere konflikten med,

1. fordømmer kraftigt genoptagelsen af krigen, idet der er tale om et alvorligt tilbageslag for fredsprocessen, og kræver øjeblikkelig indstilling af fjendtlighederne, da der ikke er nogen militær løsning på konflikten;

2. opfordrer i mellemtiden FN og EU til at opretholde et kraftigt internationalt pres på Savimbi, navnlig gennem mere konsekvent gennemførelse og stramning af eksisterende FN-sanktioner;

3. kræver, at Kommissionen straks foretager en tilbundsgående undersøgelse af adfærden inden for diamanthandelen med henblik på at hindre Savimbi i at smugle diamanter ud til finansiering af hans krig;

4. opfordrer Angolas regering og navnlig Savimbi og hans styrker til at respektere menneskerettighederne og fuldt ud at samarbejde med nødhjælpsorganisationerne for at få nødhjælpen frem;

5. opfordrer Kommissionen til at stille de midler til rådighed, der er nødvendige til afhjælpning af den humanitære krise, der er opstået på grund af nye store strømme af flygtninge og fordrevne;

6. fordømmer nedskydningen af FN-fly under transport af nødhjælpsforsyninger;

7. genbekræfter, at den er af den opfattelse, at FN's fortsatte tilstedeværelse i Angola i høj grad kan medvirke til national forsoning;

8. fordømmer brugen af landminer og opfordrer kraftigt alle parter til omgående at afstå fra at bruge nogen form for disse specielt umenneskelige våben;

9. anmoder desuden EU om at tage et særligt initiativ på minerydningsområdet for at få fjernet en af de største hindringer for genopbygning af en fredsøkonomi;

10. pålægger sine formænd at sende denne beslutning til AVS-EU-Rådet, Kommissionen, FN's Sikkerhedsråd, OAU og UNITA.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).